Aðeins þrettán af 63 þingmönnum fá ekki fastar álagsgreiðslur og laun ofan á þingfararkaup sitt vegna ýmissa starfa innan þings og ríkisstjórnar. Allir þingmenn Vinstri grænna og Miðflokksins fá aukagreiðslur.
Fjórir af hverjum fimm þingmönnum fá greidd ráðherralaun eða álagsgreiðslur vegna þingstarfa ofan á þingfararkaup sitt. Allir þingmenn tveggja flokka njóta álagsgreiðslna.
Nú þegar þingstörf eru hafin er orðið ljóst hvernig embætti og verkefni skiptast milli þingmanna. Það ræður því hvaða ábyrgð og verkefni lenda á herðum hvers og eins og því hvernig álagsgreiðslur dreifast. 63 þingmenn eiga sæti á Alþingi og af þeim fá 50 fastar greiðslur ofan á þingfararkaupið. Það eru fjórir af hverjum fimm þingmönnum. Ráðherrar og forseti Alþingis fá allir ráðherralaun eða ígildi þeirra, þrettán talsins. Sex varaforsetar Alþingis fá sömuleiðis fimmtán prósenta álag og sömu sögu er að segja af sextán formönnum fastanefnda og þingflokka. Fyrstu varaformenn fastanefnda fá tíu prósenta álag ofan á laun sín og aðrir varaformenn fimm prósenta álag. Þá er ekki allt upptalið því formenn stjórnmálaflokka sem ekki eru ráðherrar fá 50 prósenta álag ofan á laun sín vegna þeirra starfa.
Þingfararkaup þingmanna er 1.285 þúsund krónur og álagsgreiðslur nema á bilinu 64 til 640 þúsund krónum. Ráðherralaun eru tæp 850 þúsund ofan á þingfararkaupið og laun forsætisráðherra tæp 1,1 milljón.
Vinstri græn og Miðflokkurinn skera sig úr. Allir þingmenn þeirra flokka fá álagsgreiðslur. Í Vinstri grænum eru það ráðherrar, nefndaformenn, varaforseti Alþingis og þingflokksformaður. Í Miðflokknum er annar þingmaðurinn flokksformaður og hinn þingflokksformaður svo báðir fá álagsgreiðslur. Aðeins tveir af sautján þingmönnum Sjálfstæðisflokksins fá engar álagsgreiðslur, Birgir Þórarinsson, sem kom úr Miðflokknum skömmu eftir kosningar og Berglind Ósk Guðmundsdóttir, sem er því eini þingmaðurinn sem var kjörinn á þing fyrir flokkinn sem fær engar álagsgreiðslur.
Sú regla er í gildi að enginn fær greiddar fleiri en eina álagsgreiðslu, þótt varaforsetar Alþingis séu reyndar undanþegnir því ákvæði. Tveir varaforsetar fá tvenns konar álagsgreiðslur en þrír þingmenn fá aðeins hærri álagsgreiðsluna af tveimur vegna embætta sem þeir sinna, þar á meðal tveir formenn stjórnarandstöðunnar.
Aðeins þrettán af 63 þingmönnum fá ekki fastar álagsgreiðslur og laun ofan á þingfararkaup sitt vegna ýmissa starfa innan þings og ríkisstjórnar. Allir þingmenn Vinstri grænna og Miðflokksins fá aukagreiðslur.